สังคมข่าวหุ้น
ดัชนีหุ้นไทยปิดตลาด 1,798.55 จุด ลดลง 2.88 จุด มูลค่าซื้อขาย 50,409 ล้านบาท แต่ดัชนีไม่ผ่าน 1,810 จุด ทำให้มีแรงขายทำกำไรออกมา วันนี้มีโอกาสอ่อนตัวลงเหตุไร้ปัจจัยเชิงบวกใหม่ ที่สำคัญต้องติดตามนโยบายกีดกันการค้าสหรัฐ ให้แนวรับ 1,795-1,800 จุด แนวต้าน 1,810-1,815 จุด...
23 มี.ค. 2561

เล็กเซียวหงส์
*…ดัชนีหุ้นไทยปิดตลาด 1,798.55 จุด ลดลง 2.88 จุด มูลค่าซื้อขาย 50,409 ล้านบาท แต่ดัชนีไม่ผ่าน 1,810 จุด ทำให้มีแรงขายทำกำไรออกมา วันนี้มีโอกาสอ่อนตัวลงเหตุไร้ปัจจัยเชิงบวกใหม่ ที่สำคัญต้องติดตามนโยบายกีดกันการค้าสหรัฐ ให้แนวรับ 1,795-1,800 จุด แนวต้าน 1,810-1,815 จุด…
*…JAS รอมานานสำหรับการขายทรัพย์สิน “เส้นใยแก้วนำแสง” ระลอก 2 ของ JAS ให้กองอินฟราฯฟันด์ ที่ตั้งขึ้นมาเองกับมือ ล่าสุดบอร์ดอนุมัติเสนอที่ประชุมวิสามัญ ลุ้นผู้ถือหุ้นไฟเขียวจำหน่ายอีกไม่เกิน 9.8 แสนคอร์กิโลเมตรภายใน 3 ปี จับตารอบนี้บันทึกรายได้สูงสุดถึง 7 หมื่นล้านบาท ส่วนจะเหลือกำไรแค่ไหนนั้นต้องดูว่า ต้นทุนที่ได้มาซึ่งทรัพย์สินเหล่านี้ มีราคาค่างวดสักเท่าไหร่ บวกกับต้องรอดูความจำเป็นว่าจะใส่เงินเพิ่มทุนลงใน JASIF อีกมากน้อยเพียงใด แต่ที่แน่ๆ บอร์ดระบุชัดเจน “ใส่เต็มที่ไม่เกิน 2.33 หมื่นล้านบาท” เพื่อรักษาสัดส่วนการถือหน่วยที่ 33.33% อย่างไรก็อย่างนั้น …
*…ถือว่าสร้างสีสันไม่น้อย แม้ยังไม่รู้ว่ากว่าจะ “ขายจริงบันทึกกำไรจริง” จะเกิดขึ้นเมื่อไหร่ เบื้องต้นระบุไว้แค่ไม่เกินต้นปี 2562 ที่จะถึงนี้แน่นอน! แต่ที่แน่นอนยิ่งไปกว่าคือเมื่อขายเสร็จ บวกลบคูณหารออกมาหากมีส่วนต่างก็จะกลายเป็นกำไรพิเศษ และพอมีกำไรพิเศษ ตามหลักการก็จะต้องมีอีกหนึ่งพิเศษคือ “ปันผลพิเศษ” ส่วนที่ว่าจะจ่ายกันเท่าไหร่นั้นคงยังบอกไม่ได้ตอนนี้ รู้ไว้เพียงว่าครั้งแรกที่ขายก็มีจำนวนเท่ากันคือ “ไม่เกิน 9.8 แสนคอร์ฯ” ซึ่งตัวหารกำไรวันนั้นคือจำนวนหุ้นทั้งหมดก็ใกล้เคียงกับวันนี้ที่ 7.42 พันล้านหุ้น เช่นนั้นจึงชวนคิดเสียเหลือเกินเพราะก่อนหน้านี้ “พ่อดอกมะลิ” เคยปันผลให้สูงถึง 1.50 บาท…เอ้าลุย!…
*…PRM รุกคืบอีกครั้ง..!? บอร์ดไฟเขียวเข้าซื้อหุ้นทั้งหมด 360,000 หุ้น ในบริษัท บิ๊กซี จำกัด ที่ประกอบธุรกิจบริการขนส่งน้ำมันทางทะเล ให้ธุรกิจน้ำมันในประเทศไทย จากผู้ถือหุ้นเดิมราคาซื้อขายรวมไม่เกิน 2,900 ล้านบาท (จ่ายเงินสด) แบ่งเป็นการเข้าซื้อหุ้นสามัญ 252,000 หุ้น คิดเป็น 70% จากบริษัท ทีดับบลิวที ราคาซื้อขาย 1,400 ล้านบาท ภายในไตรมาส 2/2561 และซื้อหุ้นสามัญ 108,000 หุ้น คิดเป็น 30% จากบริษัท ที ดับลิวเอทีที ลิมิเต็ด (TWATT Limited) มีราคาซื้อขายหุ้นทั้งสิ้นไม่เกิน 1,5000 ล้านบาท โอ้ว..น่าสนใจความเคลื่อนไหวหุ้น PRM วันนี้จริงเชียว..!!?…
*…เกิดปรากฏการณ์ “ฟ้าเปลี่ยนสี ราตรีเปลี่ยนพระจันทร์” ที่สมาคมบริษัทจัดการลงทุน ล่าสุด “สมิทธิ์ พนมยงค์” ซีอีโอบริษัทหลักทรัพย์จัดการกองทุนรวมไทยพาณิชย์ ก้าวขึ้นเป็นนายกสมาคมฯคนใหม่ แทน “วรวรรณ ธาราภูมิ” งานนี้ท่าทางบรรดาแฟนคลับ “ป้าตู่” คงร้องไห้กระจองอแง..น้ำตาเปียกหมอนกันยกใหญ่..!? เฮ้อ..“ได้ลาภ เสื่อมลาภ ได้ยศ เสื่อมยศ” นี่คือสัจธรรมจริงๆ…
*…ขอแสดงความยินดีกับ “พัฒนพงศ์ สุวรรณชาต” ที่ได้รับแต่งตั้งดำรงตำแหน่งหัวหน้าเจ้าหน้าที่ด้านการเงินของ AOT มีหน้าที่ในการกำหนดทิศทางขับเคลื่อนกลยุทธ์ทางการเงิน เริ่มมีผลตั้งแต่วันที่ 2 เม.ย. 2561 เป็นต้นไป…
*…หุ้นร้อนประจำวัน 16 มี.ค. 2561 ที่มีราคาและมูลค่าซื้อขายปรับขึ้นแรง คือ บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 19 มี.ค.-27 เม.ย. 2561…
*…ปิดท้ายพบกับข่าวหุ้นเจาะตลาด ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.30 น. จุใจกับเนื้อหาเข้มข้นขึ้น เวลามากขึ้น ดำเนินรายการโดยบูรพา สงวนวงศ์ และสุภชัย ปกป้อง ส่วน “หุ้นดาวเด่น” จากวิษณุ โชลิตกุล ของแฟนยังอยู่เช่นเดิม..! และยังรับชมสดๆ www.facebook.com/ข่าวหุ้นธุรกิจ หรือ www.kaohoon.comและ FM 102 MHz…
*…พร้อมอัพเดทตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.15 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. แบบไลฟ์กันสดๆ ผ่านทาง www.facebook.com/ข่าวหุ้นธุรกิจ-Kaohoon หรือ www.kao hoon.com การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น…